**Setmana de la família**

**de les diòcesis amb seu a Catalunya**

**Preparació per a la**



**L’Evangeli de la família:**

**Joia per al món**



**De l’1 al 10 de març de 2018**

**Presentació de la Setmana Catalana de la família**

Cada any les diòcesis amb seu a Catalunya dediquen, durant la primera setmana del mes de març, a sensibilitzar la societat i als cristians a pregar a favor de la família, per a què sigui reconeguda la seva importància i els seus valors. El lema d’aquest any és: “L’Evangeli de la família: Joia per el món”.

El lema és el mateix que el de la propera IX Trobada Mundial les Famílies que tindrà lloc a Dublín del 21 a 26 del mes d’agost. Així no tan sols és dóna coneixement de tan important esdeveniment sinó també s’intenta sensibilitzar i animar a que el màxim nombre de famílies cristianes es decideixin a participar en la Trobada Mundial.

Que s’entén per l’Evangeli de la Família? No és cap secret reconèixer que la institució familiar actual pateix una crisi tan a nivell antropològic com religiós. Són moltes les causes. Per diversos motius uns tenen por de fundar una família, de comprometre’s de forma definitiva, i altres estan lluny de viure l’ideal conjugal que l’Església proposa i d’encarnar-lo en les realitats de la vida de cada dia.

El darrer document sobre la família del Papa Francesc, “l’Amoris Laetitia” és una gran reflexió sobre la família; sobre la seva grandesa i els condicionaments que la configuren. Presenta l’evangeli com la resposta que pot enfortir les famílies que volen viure la vocació a l’amor, així com oferir possibles respostes als qui viuen en situacions que no són segons ideal conjugal cristià.

“L’Evangeli de la família” és un missatge d’esperança. Presenta els valors evangèlics que promouen el veritable amor conjugal, la mútua fidelitat, la unitat, la generositat en el propi do, el compromís de fer de la vida un veritable servei al creixement de l’altre. Missatges tots ells necessaris i que responen i enforteixen, per una part, els qui així ho viuen, i per l’altra, obren camins als qui desitgen reconciliar-se amb els altres i amb Déu.

L’Església convida a les famílies a trobar-se a Dublín per a confortar-les, i animar-les a que donin testimoni que el veritable amor conjugal i familiar és possible. Per a què, en enmig de les crisis que afecten a tantes famílies, sigui notori també que n’hi ha , i moltes, de felices, que viuen amb joia els seus compromisos.

La setmana de la família, ens convida a viure l’Evangeli de la Família. L’Evangeli és per a tots font del veritable amor, de compromís conjugal de la pròpia donació, de ser signe del Déu que estima incondicionalment a tots els homes.

**Dia 1 de març**

*Preguem, germans, per l’Església, per la seva missió evangelitzadora: que el seu missatge arribi i sigui motiu de joia i esperança per a totes les famílies del món.*

Preguem pel Papa Francesc i per tots els qui exerceixen un ministeri pastoral. Que la Paraula de Déu que proclamen il·lumini la vida de tots els homes.

Preguem perquè la vida dels esposos sigui un signe i manifestació del Déu d’Amor, Creador i Salvador.

Preguem perquè en les famílies no hi manqui mai el diàleg enriquidor. Que tots els membres trobin en el seu interior l’ajut que necessiten tant materialment com espiritual.

Preguem perquè els esposos visquin un amor de mútua donació, una ofrena total i gratuïta de les seves vides.

Preguem perquè la família sigui lloc de transmissió de la fe en Jesucrist, de fraternitat i de convivència en l’amor i la pau.

Preguem perquè els pares de família ajudin els fills a créixer i a discernir la veritable llibertat i que els acompanyin en la recerca de la seva vocació.

Preguem per tots els difunts, especialment els qui són més propers de la nostra família.

**Dia 2 de març**

*Preguem, germans, per tots els qui, d’una manera o altra, treballen i donen testimoni de la fe enmig del món.*

Preguem pel Papa Francesc, que sigui un signe de senzillesa, de pau i d’alegria evangèliques.

Preguem perquè en la convivència familiar no hi manqui mai les virtuts de la tendresa, la misericòrdia i el perdó.

Preguem perquè la família sigui lloc de pregària, de lectura de la Paraula de Déu i de comunió eucarística, per a créixer en el veritable amor.

Preguem per les famílies pròfugues, rebutjades o que emigren per causa de la violència. Que no els manquin el coratge i la serenor en els seus desafiaments, i trobin l’acolliment social, econòmic i moral que cerquen i necessiten.

Preguem perquè els cristians, fidels als ensenyaments de Crist, sàpiguen mirar i participar de les realitats diverses que afecten les famílies: les seves joies, esperances i dificultats.

Preguem perquè sigui respectada i reconeguda la naturalesa de les persones i de la família; que no siguin manipulades per ideologies que desvirtuen el veritable sentit de la relació home–dona, segons l’obra de la creació.

Preguem pels difunts: que Déu els doni el premi dels esforços que han fet en bé de la vida personal, social i familiar.

**Dia 3 de març**

*Preguem, germans, per tots aquells que pateixen les contrarietats de la vida a causa de la seva fe. Que no els manqui la fortalesa de seguir treballant i que visquin fidelment l‘Evangeli.*

Preguem pels responsables de l’Església i per les seves comunitats cristianes. Que la fe en Jesucrist sigui la llum que guiï totes les seves accions.

Preguem perquè les actituds individualistes que dominen en la societat no trenquin els vincles familiars no fent dels propis desigs uns absoluts per sobre del bé dels altres.

Preguem perquè les tensions, conseqüència de la cultura individualista i de l’exagerada possessió del plaer, no generin en les famílies dinàmiques d’intolerància i agressivitat.

Preguem perquè el ritme de la vida actual, l’estrès, l’organització social i laboral, no posin en perill la riquesa i la fortalesa de la vida familiar.

Preguem pels membres de les famílies: que la seva espontaneïtat i les seves capacitats no creïn situacions de sospita, de fugida de compromisos o de tancament en la pròpia comoditat i en l’arrogància.

Preguem perquè la família sigui protegida per una autèntica justícia.

**Dia 4 de març**

*Preguem, germans, perquè els cristians, immersos en les realitats del món, puguin trobar en les persones i institucions el bé material i espiritual, que els comuniquin la fortalesa necessària per a sostenir la seva vida.*

Preguem pel Papa Francesc i per tots els qui es dediquen a la pastoral familiar.

Preguem perquè les famílies cristianes no defalleixin per causa d’ideologies i propaganda contràries a la comprensió del matrimoni com a lloc de donació irrevocable.

Preguem per totes les institucions que es dediquen a la família: que ho facin amb autèntic sentit de servei. Que ofereixin el suport jurídic i moral a favor de la seva estabilitat i unitat.

Preguem pels polítics: que en les seves decisions no oblidin cercar el bé de les persones, del matrimoni i de la família.

Preguem perquè els esposos i les famílies siguin veritables comunitats de vida i amor.

Preguem perquè els esposos no tinguin por de servir i acollir la vida.

Preguem perquè els esposos visquin conscients de la riquesa sagramental de la seva unió, signe de l’amor de Crist a l’Església.

Preguem per totes les famílies cristianes que s’esforcen a ser fidels al seu ideal conjugal.

**Dia 5 de març**

*Preguem, germans, per tots aquells que a causa de les dificultats de la vida, no han tingut la possibilitat de viure segons els designis de Déu i s’esforcen per aconseguir-ho.*

Preguem per tots aquells que conviuen: els qui han contret matrimoni civil o els divorciats tornats a casar.

Preguem per tots aquells que participen de l’amor de Déu de manera imperfecta. Que Déu els infongui llum per a descobrir la plenitud de l’amor sagramental, valor per fer el bé i que estiguin al servei de la comunitat en la qual viuen i treballen.

Preguem per tots aquells que viuen situacions conjugals difícils; que trobin pastors que els ajudin a discernir per fer un judici recte i la corresponent actuació en consciència.

Preguem per les famílies que veuen pertorbada la seva estabilitat a causa de l’atur, la manca de recursos econòmics, la influència de l’ambient social o la violència estructural, i de les guerres.

Preguem per totes les famílies que en la recerca d’una vida digne, han emigrat vers països amb més recursos. Que no siguin marginades i puguin retrobar l’estabilitat i pau que necessiten.

Preguem pels qui han perdut la vida en les aigües de la mar, en la recerca d’un vida més humana.

**Dia 6 de març**

*Adrecem la nostra pregària al Pare, perquè protegeixi i il·lumini els camins de tots els qui cerquen ser fidels als seus designis.*

Preguem, germans, per tots els qui tenen responsabilitats en relació al matrimoni i la família. Que reconeguin, potenciïn i valorin tot el que la família aporta al bé de les persones i de la societat.

Preguem perquè els matrimonis siguin testimonis joiosos d’un amor sòlid, durador, fort, capaç de fer front a tot el que el vol destruir.

Preguem perquè l’evangeli de la família respongui a les expectatives més profundes de la persona humana: a la seva dignitat i a la realització plena en reciprocitat, en la mútua comunió i en la fecunditat.

Preguem perquè la comunitat cristiana no defalleixi mai en la denúncia dels condicionaments socials, polítics i laborals que impedeixen portar una vida familiar.

Preguem perquè l’Església sàpiga sostenir els laics que es comprometen com a cristians en l’àmbit social i polític, per a millorar les condicions de vida segons la justícia, la solidaritat i la fraterna convivència.

Preguem perquè les parròquies siguin una comunitat de famílies: que les sàpiguen acollir, potenciar i ajudar en la vivència dels seus valors, en les seves necessitats materials i espirituals i en la vivència de la fe.

Preguem pels promesos que es preparen per a rebre el sagrament del matrimoni: que s’entusiasmin per la proposta de viure un amor com a do gratuït i es preparin per a viure en les millors disposicions una solidesa familiar com un bé per a la societat i per a l’Església.

**Dia 7 de març**

*Déu és amor i ens l’ha manifestat per la paraula i obra de Jesucrist. Demanem, germans, que sapiguem manifestar-ho en les nostres actituds i obres.*

Preguem perquè les virtuts derivades de l’amor es manifestin en la vida social i eclesial, i en especial en les famílies.

Preguem perquè l’amor es manifesti pacient i eviti impulsos agressors. Que ajudi a reconèixer que tots som limitats i a acceptar-nos mútuament tal com som i sapiguem conviure els uns al costat dels altres.

Preguem perquè l’amor sigui servicial. Que les persones siguin bones i manifestin la bondat amb les seves obres .

Preguem perquè l’amor faci superar les enveges. Que tothom sàpiga alegrar-se pel bé dels altres i evitar centrar-se en el propi jo. Que tothom sàpiga acceptar els dons diferents de les persones i reconèixer els diversos camins de la vida.

Preguem perquè en la convivència humana s’eviti tota altivesa i arrogància o desig de manifestar-se superior a l’altre amb una actitud agressiva. Que tothom sàpiga situar-se en el lloc dels altres amb humilitat i senzillesa.

Preguem perquè l’amor es manifesti amb amabilitat. Que eviti tota duresa en el tracte. Que les relacions humanes siguin delicades, que manifestin confiança i respecte. Que l’amabilitat faci obrir les portes del cor d’uns vers els altres.

Preguem perquè l’amor sigui desprès i no busqui el propi interès. Que cerqui més estimar que ser estimat.

Preguem perquè l’amor tingui sempre les portes obertes al perdó. Que porti a la comprensió de les limitacions humanes, s’obri a la tolerància i a la reconciliació.

Preguem perquè l’amor sigui capaç de suportar-ho tot. Que aguanti positivament totes les contrarietats i es mantingui ferm enmig d’un món hostil.

**Celebració de la paraula per a la Setmana de la Família**

**Inici**

**Edificar la casa sobre la Roca**

*Podem començar amb un cant, per exemple “ Victòria és la nostra fe” (MD40), “Quan desvetllarem els cors (MD78), “Poble de Déu, poble en marxa” (MD89).*

En el nom del Pare i del Fill i de l’Esperit Sant.

*R/ Amén.*

Que el Senyor sigui amb vosaltres.

*R/ I amb el vostre Esperit.*

**Introducció**

Germans i germanes, Jesús ho va dir molt clar: si volem que la nostra casa, la nostra vida, es sostingui, l’hem de construir damunt la roca ferma de la seva paraula, del seu Evangeli. En ell trobem la guia per caminar, per fer de la nostra existència una cosa sòlida, que valgui de veritat la pena, que no s’ensorri a la primera ventada. I les seves paraules, el seu Evangeli, prou que ho sabem, se sintetitzen en un únic manament, el manament de l’amor que adreça la nostra mirada tant cap a Déu com cap als nostres germans i germanes.

Ens hem reunit avui per escoltar la paraula de Déu i per pregar juts per les nostres famílies i per totes les famílies de tot arreu. La paraula de Déu ens convidarà a viure sòlidament arrelats en l’ensenyament de Jesús i a estendre a tot arreu el seu amor.

**Petició de perdó**

Posem-nos humilment davant de Déu, en silenci, reflexionem sobre la nostra vida de família i reconeguem tot allò que ens allunya de la crida amorosa que Jesús ens fa, i amb tota confiança, demanem-ne perdó a Déu.

*Després d’una estona de reflexió i silenci i de reconeixement del nostre pecat, demanem-ne perdó tot cantant “Pietat, oh Déu” (MD 552).*

**Gest de pau**

Hem demanat perdó a Déu, el nostre Pare, per tot allò que ens allunya del seu amor en la nostra vida de família. Ara, manifestarem amb un signe el nostre compromís de viure aquest amor, tant a les nostres famílies com envers totes les famílies del món. Germans i germanes amb un gran esperit d’estimació mútua, donem-nos la pau.

**Oració**

Posem-nos ara davant Déu fent uns moments de silenci i de pregària *(silenci).*

Senyor, vós que guardeu i conduïu la vostra Església, feu que les nostres famílies visquin sòlidament arrelades en l’Evangeli, i que sapiguem ser a tot arreu testimonis del vostre amor. Per Crist, Senyor nostre.

*R/ Amén.*

**Primera lectura (1Jn 4,7-9.11-12.16)**

Estimats meus, estimem-nos els uns als altres, perquè l'amor ve de Déu; tothom qui estima ha nascut de Déu i coneix Déu. El qui no estima no coneix Déu, perquè Déu és amor.

L'amor de Déu s'ha manifestat enmig nostre quan ha enviat al món el seu Fill únic perquè visquem gràcies a ell.

Estimats meus, si Déu ens ha estimat tant, també nosaltres ens hem d'estimar els uns als altres. A Déu, ningú no l'ha vist mai; però si ens estimem, ell està en nosaltres i, dins nostre, el seu amor ha arribat a la plenitud.

Nosaltres hem conegut l'amor que Déu ens té i hi hem cregut. Déu és amor; el qui està en l'amor està en Déu, i Déu està en ell.

**Salm (24)**

*D’aquest salm es poden cantar les estrofes i l’antífona (MD 402), o que un lector el reciti alternant amb el cant de l’antífona.*

***Mostreu-me, oh Senyor, els vostres camins***

***Els vostres viaranys, ensenyeu-me.***

A vós elevo la meva ànima, Senyor

Déu meu: en tu confio

que no en tingui un desengany,

i no se n'alegrin els enemics. *R/*

No s'enduran un desengany els qui esperen en tu

sinó els qui t'abandonen per fiar-se del no res.

Feu que conegui, Senyor, les teves rutes,

ensenya'm els teus camins. *R/*

Encamina'm amb la teva veritat, instrueix-me,

perquè tu ets el Déu que em salves.

a cada moment espero en tu.

Perquè se que sou bo, Senyor *R/*

El Senyor, bondadós i recte,

ensenya el bon camí als pecadors.

Encamina els humils amb la seva justícia,

els ensenya el seu camí. *R/*

**Lectura de l’evangeli (Mt 7, 24-27)**

Lectura de l’evangeli segons sant Mateu

Tothom qui escolta aquestes meves paraules i les compleix, s'assembla a un home assenyat que va construir la seva casa sobre roca. Va caure la pluja, van arribar les torrentades, bufaren els vents i envestiren contra aquella casa, però no es va ensorrar, perquè estava fonamentada sobre roca. En canvi, tothom qui escolta aquestes meves paraules i no les compleix, s'assembla a un home sense seny que va construir la seva casa damunt de sorra. Va caure la pluja, van arribar les torrentades, bufaren els vents i envestiren contra aquella casa, i la casa es va ensorrar: la seva ruïna fou completa.

**Homilia o comentari**

**Pregàries**

*Preguem pel Papa Francesc; que condueixi l’Església segons l’esperit d’unitat, d’amor i de misericòrdia per a què s’estengui arreu la llum de l’Evangeli.*

1.- Pel Papa Francesc, que la seva paraula de Pastor, a través de les famílies i la vida dels cristians ajudi a tot el món a descobrir l’anunci joiós de l’Evangeli.

2.- Per les famílies; que no es tanquin sobre sí mateixes; que no es creguin autosuficients; que les discrepàncies es resolguin des del diàleg, la comprensió i que sàpiguen ajudar-se les unes a les altres, en la construcció d’una comunitat de vida i de fe.

3.- Pels fills de famílies cristianes que han perdut la fe; que els seus pares tinguin l’esperança que el seu testimoni algun dia fructificarà.

4.- Per les mares que estan esperant un fill; que es preparin degudament per a la gran tasca que les espera; per aquelles que n’esperen un i no és desitjat; que tots sapiguem acollir, servir i estimar la vida.

5.- Pels matrimonis que degut a les tensions i discrepàncies estan properes a trencar la vida de família; que sàpiguen superar les dificultats des de la comprensió, el diàleg i el mutu perdó.

6.- Per tots els nostres familiars difunts; que participin de la família dels fills de Déu i que gaudeixen del cel.

**Parenostre**

Diguem (*cantem*) ara plegats la pregària dels fills de Déu. *(I podríem fer-ho alçant les mans en actitud d’invocació filial a Déu el nostre Pare)*

Pare nostre, que esteu en el cel:

sigui santificat el vostre nom;

vingui a nosaltres el vostre Regne;

faci's la vostra voluntat,

així a la terra com es fa en el cel.

El nostre pa de cada dia

doneu-nos, Senyor, el dia d'avui;

i perdoneu les nostres culpes,

així com nosaltres perdonem

els nostres deutors;

i no permeteu que nosaltres caiguem en la temptació;

ans deslliureu-nos de qualsevol mal.

**Pregària de la Família**

(de la trobada Mundial de les Famílies, Dublín, Agost 2018)

Per cloure la nostra celebració podem recitar tots junts la pregària de la família

Déu, Pare nostre,

Som germans i germanes en Jesús, el vostre Fill,

Una família, en l’esperit del vostre amor.

Beneïu-nos amb l’alegria de l’amor.

Feu-nos pacients i bondadosos,

Amables i generosos,

Acollidors d’aquells qui tenen necessitat.

Ajudeu-nos a viure el vostre però i la vostra pau.

Protegiu totes les famílies amb la vostra cura amorosa,

Especialment a aquells pels quals ara us demanem:

[Fem una pausa i recordem els membres de la família i a d’altres persones pel seu nom].

Incrementeu la nostra fe,

Enfortiu la nostra esperança,

Feu que siguem sempre agraïts

pel regal de la vida que compartim.

Us ho demanem, per Crist Senyor Nostre, Amen.

Maria, mare i guia, pregueu per nosaltres.

Sant Josep, pare i protector, pregueu per nosaltres.

Sant Joaquim i Santa Anna, pregueu per nosaltres.

Sant Lluís i Santa Cecília Martin, pregueu per nosaltres.

**Conclusió**

El Senyor sigui amb vosaltres.

*R/ I amb els vostre Esperit.*

Que us beneeixi Déu totpoderós, Pare, Fill i Esperit Sant.

*R/ Amén.*

Que l’amor de Déu ens acompanyi sempre, i que ens ajudi a construir la nostra vida de família sobre la roca ferma que és Jesús i el seu Evangeli. Germans i germanes, aneu-vos-en en pau.

*R/ Donem gràcies a Déu.*

*Podem acabar cantat “Au Pren alè” (MD 98) o “Noia del Poble Maria” (MD 593)*

